
Munkaerőpiaci futószalag? – A „fun culture” szerepe a diákszervezeti életvilág gyarmatosításában a TLL Diákszervezet példáján keresztül

Dolgozatomban az egyetemeken egyre inkább elterjedő diákszervezetek és a „fun culture” kultúrakoncepció összefonódásából fakadó életvilág-gyarmatosítási jelenséget vizsgáltam Habermas-i kontextusban, fókuszban a tagok szakmai fejlődésével és identitásával. Célom volt feltárni és megérteni, hogy a „fun culture” hogyan formálja a hallgatók közösségi élményeit és szakmai orientációját.
Kutatási kérdésem („Hogyan járul hozzá a „fun culture” a diákszervezeti életvilág gyarmatosításához?”) három vizsgálódási perspektívát is feltár: a „fun culture”-t, mint a szervezet szórakozáson alapuló kultúráját; a diákszervezetet, mint az egyetemi hallgatók és a vállalatok közötti kohéziós erőt; illetve az életvilág gyarmatosítását, mint külső befolyás alapján történő tevékenységvégzést.
Mintám a TLL Diákszervezet volt és jelenlegi tagjaiból áll össze. Kvalitatív módszertant alkalmazva, húsz félig strukturált interjú segítségével vizsgáltam meg kutatási kérdésem szempontjait; törekedve a mögöttes okok, magyarázatok, miértek feltárására és megértésére.
Eredményeim rámutatnak arra, hogy a „fun culture” segíti a hallgatók szakmai fejlődését és elköteleződését, ugyanakkor hozzájárulhat a diákszervezeti életvilág gyarmatosításához is. A tagok a vállalati partnerek igényeinek megfelelő munkaerővé válnak: a hallgatók a képzéseken azt tanulják, amit a cégek akarnak. Mindez a szervezeti autonómia csökkenését és a tagok fejlődési szabadságának korlátozását eredményezheti identitásuk szabályozása mellett.
Kutatásom kiemeli továbbá, hogy a közösségi dinamikák jelentős hatással vannak a normák és értékek fenntartására: a diákszervezeti életvilág újratermelődik, azaz a tagok maguk azok, akik a diákszervezeti értékek aktív követésével alávetik magukat a potenciális identitásszabályozásnak, miközben még jól is érzik magukat.
Fő következtetésem, hogy a „fun culture” és a vállalati partnerségek révén a diákszervezetek jelentősen támogathatják a tagok szakmai fejlődését, ennek ára lehet viszont a hallgatói identitás korlátozása. A diákszervezetek könnyen „munkaerőpiaci futószalaggá” válhatnak, ha nem figyelnek tudatosan az autonómia és a tagok érdekeinek, értékeinek védelmére. Javaslatom, hogy a jövőben diákszervezetek (és más társadalmi szereplők) a gyarmatosítás elleni stratégiák implementálását és alkalmazását, illetve a tagok személyes fejlődésének előtérbe helyezését is tartsák tudatosan szem előtt.



